C 88/58
BG
Официален вестник на Европейския съюз
24.2.2022 г.
Публикуване на съобщение за одобрение на стандартно изменение в продуктовата спецификация на наименование в лозаро-винарския сектор по член 17, параграфи 2 и 3 от Делегиран регламент (ЕС) 2019/33 на Комисията (2022/C 88/07) Настоящото съобщение се публикува в съответствие с член 17, параграф 5 от Делегиран регламент (ЕС) 2019/33 на Комисията (1).
СЪОБЩЕНИЕ ЗА ОДОБРЕНИЕТО НА СТАНДАРТНО ИЗМЕНЕНИЕ ЗА ИЗМЕНЕНИЕ НА ЕДИННИЯ ДОКУМЕНТ
„Crémant de Bordeaux“ PDO-FR-A0488-AM06 Дата на съобщението: 26 ноември 2021 г. ОПИСАНИЕ И ОСНОВАНИЯ ЗА ОДОБРЕНОТО ИЗМЕНЕНИЕ 1.
Официален географски кодекс Общините в географския район са актуализирани в съответствие с официалния географски кодекс.
Изменена е точка 6 от единния документ.
2.
Сортове грозде За производството на пенливите вина розе се добавят сортовете Muscadelle B, Sauvignon B, Sauvignon Gris G и Sémillon B. Тези сортове вече са част от сортовия състав за производството на бели пенливи вина.
Добавянето на тези сортове е съпроводено с ограничение за използването на сортовете бяло грозде във ферментационните смеси за пенливи вина розе.
Добавянето на тези сортове грозде позволява да се придаде известна свежест на вината, като същевременно се запазват органолептичните характеристики на пенливите вина розе.
Това изменение не засяга единния документ.
3.
Агроекологични разпоредби В продуктовата спецификация са добавени следните агроекологични разпоредби: Мъртвите растения трябва да бъдат отстранени от парцелите; не се допуска съхраняване на такива мъртви растения на парцелите.
Не се допуска пълното химическо плевене на парцелите.
Всеки оператор изчислява и регистрира своя индекс за честота на обработване.
С тези промени се цели да се вземат предвид в по-голяма степен изискванията на обществото за намаляване на употребата на продукти за растителна защита и да се отчита по-добре околната среда.
Тези изменения не водят до изменение на единния документ.
4.
Транспортиране на набраното грозде Условията за транспортиране на набраното грозде се определят чрез добавяне на следния текст: Съдовете са с максимални размери 1,20 x 1,00 m и с дълбочина 0,80 m, като височината на натоварване, не трябва да надвишава 0,60 m.
Времето между брането на гроздето и пресоването не трябва да надвишава 24 часа.
Това изменение позволява гроздето да не бъде смачкано и да се подобри неговото качество.
В резултат на това е изменена точка 5.1 от единния документ.
(1) OВ L 9, 11.1.2019 г., стp. 2.